《罗汉岭上古杉》
宋代·释居简

一亩蔽苍苔，昙猷手自栽。滴高零露馥，蟠厚烈风哀。

黛色垂云黑，丹心阅世灰。儿孙几度老，独立暝云隈。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。